b"\n_START_ARTICLE_\nAlbert Manent i Segimon\n_START_SECTION_\nBiografia\n_START_PARAGRAPH_\nA la facultat de Dret conegu\xc3\xa9 personatges com Josep Maria Ainaud de Lasarte i Ramon Folch i Camarasa. Ha destacat en el camp de la poesia, la narrativa i la hist\xc3\xb2ria (incloent-hi celebrades biografies liter\xc3\xa0ries, com la de Carles Riba, Josep Carner, Jaume Bofill i Mates (Guerau de Liost), J. V. Foix, Mari\xc3\xa0 Manent i Tom\xc3\xa0s Garc\xc3\xa9s). D'altra banda, va participar activament en la resist\xc3\xa8ncia catalanista contra Franco (tamb\xc3\xa9 des de l'exili). El 1949 participa en la publicaci\xc3\xb3 d'una Antologia Po\xc3\xa8tica Universit\xc3\xa0ria (150 exemplars) juntament amb Josep Maria Espin\xc3\xa0s, Joan Ravent\xc3\xb3s, Josep Maria Ainaud... Volien demostrar que hi havia una nova generaci\xc3\xb3 amb empenta. El text que encap\xc3\xa7ala l'antologia el 1950 \xc3\xa9s d'Albert Manent. Tamb\xc3\xa9 col\xc2\xb7labor\xc3\xa0 a la revista Curial amb Joaquim Molas, Antoni Comas, Miquel Porter i Joan Ferran Cabestany. Aquells anys assisteix a classes de catal\xc3\xa0 que donava Joan Triad\xc3\xba a casa de Josep Maria Folch i Torres i participa en lectures po\xc3\xa8tiques a casa Sunyer. M\xc3\xa9s endavant, en democr\xc3\xa0cia, ha treballat en l'Administraci\xc3\xb3 de la Generalitat de Catalunya amb c\xc3\xa0rrecs de responsabilitat i \xc3\xa0dhuc com a assessor del president Jordi Pujol, a qui conegu\xc3\xa9 durant els anys d'universitat, quan funcionava el FUC (Front Universitari Catal\xc3\xa0)._NEWLINE_Del 2000 al 2004 va ser director del Centre d'Hist\xc3\xb2ria Contempor\xc3\xa0nia i des de la seva fundaci\xc3\xb3 (1980) fins al 2010 va presidir la Societat d'Onom\xc3\xa0stica; en aquest any va ser substitu\xc3\xaft per Josep Maria Albaig\xc3\xa8s i Olivart. Ha col\xc2\xb7laborat amb diversos mitjans de la premsa escrita, especialment amb Serra d'Or, de la qual fou un dels fundadors. Va participar en el Diccionari d\xe2\x80\x99hist\xc3\xb2ria eclesi\xc3\xa0stica de Catalunya, publicat el 1998, juntament amb Ramon Corts i Blay i Joan Galt\xc3\xa9s i Pujol._NEWLINE_La seva tasca ha comptat amb nombrosos reconeixements; per exemple, el t\xc3\xadtol de Mestre en Gai Saber, el premi Josep Pla (1987) per Solc de les hores, el premi Ramon Trias Fargas (per una biografia de F\xc3\xa8lix Millet publicada el 2003) o la publicaci\xc3\xb3 del llibre d'homenatge Records d'ahir i d'avui. Homenatge a Albert Manent i Segimon amb motiu dels 70 anys. El 2011 va rebre el 43\xc3\xa8 Premi d'Honor de les Lletres Catalanes que atorga \xc3\x92mnium Cultural. El seu fons personal es conserva a l'Arxiu Nacional de Catalunya._NEWLINE_Tenia una estreta vinculaci\xc3\xb3 amb el poble de l'Alleixar, ja que passava llargues temporades al mas de la fam\xc3\xadlia materna, el mas de Segimon, situat en aquesta vila del Baix Camp._NEWLINE_En morir, en 2014, fou sebollit al Cementiri del Poblenou (Dep. II, tomba 277, pante\xc3\xb3 d'Isidre Quer), amb son pare.\n_START_SECTION_\nFons personal\n_START_PARAGRAPH_\nEl seu fons personal, conservat a l'Arxiu Nacional de Catalunya, cont\xc3\xa9 la documentaci\xc3\xb3 generada i rebuda per Manent; destaca, pel seu volum, la col\xc2\xb7lecci\xc3\xb3 d'impresos (fulls volanders, circulars, tr\xc3\xadptics, programes, fullets) i de publicacions peri\xc3\xb2diques (butlletins, revistes, cat\xc3\xa0legs, diaris, etc.) reunides pel productor del fons relacionades amb la religi\xc3\xb3 i l'Esgl\xc3\xa9sia a Catalunya, amb la defensa de la llengua i la cultura catalanes durant el per\xc3\xadode de la clandestinitat, amb la Universitat i amb la lluita obrera (forces socials i partits pol\xc3\xadtics). Tamb\xc3\xa9 conserva documentaci\xc3\xb3 personal i familiar (felicitacions, targetes personals, participacions diverses, etc.)."